প্রতিমা গড়ছেন এক নারী। পুজো করবেন মহিলা পুরোহিত। পুজোর উদ্বোধনও করবেন যিনি, তিনি পেশায় যৌনকর্মী। মণ্ডপে ঢাক বাজাবেন মহিলা ঢাকিরা। প্রেমচাঁদ বড়াল স্ট্রিটে একটি স্বেচ্ছাসেবী সংস্থার এবছরের পুজো কার্যত পুরুষ বর্জিত।
ওই এলাকায় যৌনকর্মীদের পুজো এবার ছ’বছরে পড়ল। উদ্যোক্তারা জানিয়েছেন, এই বছরের মাতৃবন্দনা সম্পূর্ণভাবেই নারীকেন্দ্রিক। প্রতিমা নির্মাণ থেকে শুরু করে পৌরহিত্য— সব কাজ করবেন মেয়েরাই। 
ওই স্বেচ্ছাসেবী সংগঠনের প্রতিষ্ঠাতা ও মুখ্য উপদেষ্টা স্মরজিৎ জানা বলেন, ‘‘এই পেশা তো সম্পূর্ণভাবেই নারীকেন্দ্রিক। তাঁরাই এই অর্থনীতির মূল চালিকাশক্তি। তাহলে কেন যৌনকর্মীদের পুজো পুরুষের মুখাপেক্ষী হয়ে থাকবে! এই ভাবনা থেকেই এবার আমরা সিদ্ধান্ত নিয়েছি, যাবতীয় কাজ মহিলারাই করবেন।’’ সংগঠনের অন্যতম কর্ত্রী কাজল বসুর কথায়, ‘‘আমাদের মাতৃবন্দনার যাবতীয় ভার এবার সম্পূর্ণভাবেই মায়ের 
জাতের হাতে।’’
সোনাগাছি সূত্রের খবর, এবারের পুজোয় প্রতিমা গড়বেন শিল্পী কাঞ্চি পাল। বছর আটত্রিশের কাঞ্চির প্রতিমা নির্মাণে হাতেখড়ি ৫ বছর বয়সে। এবার তিনি প্রায় ৪৫টি প্রতিমা গড়ছেন। তাঁর কথায়, ‘‘আমি ঠাকুর গড়তে শিখেছি যাঁর থেকে তিনিও একজন নারী— আমার মা। ছোট্ট থেকেই মা শিখিয়েছিলেন, মেয়েরা কোনও অংশে পিছিয়ে নেই। আমারও পুরুষ শিল্পীদের মতোই মায়ের প্রকৃত রূপ ফুটিয়ে তুলতে পারি। চাই শুধু সাধনা আর আগ্রহ।’’ তিনি বলেন, ‘‘এখানকার পুজোয় প্রতিমা গড়ার সুযোগ পাওয়া বিরাট প্রাপ্তি। যে মেয়েরা লড়াই করে জীবনধারণ করেন, তাঁরা যখন গোটা পুজোর দায়িত্ব মেয়েদের হাতেই ছেড়ে দেন, তখন তা সমাজে অত্যন্ত শক্তিশালী বার্তা দেয়।’’
যৌনকর্মীদের উদ্যোগকে স্বাগত জানিয়েছেন শিশু ও নারীকল্যাণ দফতরের মন্ত্রী শশী পাঁজা। তাঁর কথায়, ‘‘অত্যন্ত ভাল উদ্যোগ। মহিলারা এভাবেই এগিয়ে চলুন। সমাজের যাবতীয় বন্ধন ভাঙুক।’’